CELEX: 62019CN0309
Language: el
Date: 2019-04-15 00:00:00
Title: Υπόθεση C-309/19 P: Αναίρεση που άσκησε στις 15 Απριλίου 2019 η Asociación de fabricantes de morcilla de Burgos κατά της διατάξεως που εξέδωσε το Γενικό Δικαστήριο (πέμπτο τμήμα) στις 14 Φεβρουαρίου 2019 στην υπόθεση T-709/18, Asociación de fabricantes de morcilla de Burgos κατά Επιτροπής

5.8.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 263/28
            
         
      Αναίρεση που άσκησε στις 15 Απριλίου 2019 η Asociación de fabricantes de morcilla de Burgos κατά της διατάξεως που εξέδωσε το Γενικό Δικαστήριο (πέμπτο τμήμα) στις 14 Φεβρουαρίου 2019 στην υπόθεση T-709/18, Asociación de fabricantes de morcilla de Burgos κατά Επιτροπής
      (Υπόθεση C-309/19 P)
      (2019/C 263/33)
      Γλώσσα διαδικασίας: η ισπανική
      
         Διάδικοι
      
      
         Αναιρεσείουσα: Asociación de fabricantes de morcilla de Burgos (εκπρόσωποι: J. J. Azcárate Olano και E. Almarza Nantes, abogados)
      
         Αντίδικος κατ’ αναίρεση: Ευρωπαϊκή Επιτροπή
      
         Αιτήματα
      
      Η αναιρεσείουσα ζητεί από το Δικαστήριο να αναιρέσει στο σύνολό της την αναιρεσιβαλλομένη διάταξη και, ως εκ τούτου, να κάνει δεκτή την προσφυγή που άσκησε η αναιρεσείουσα, βάσει των διατάξεων του άρθρου 263 ΣΛΕΕ, περί ακυρώσεως του εκτελεστικού κανονισμού (ΕΕ) 2018/1214 της Επιτροπής, της 29ης Αυγούστου 2018, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Morcilla de Burgos» (ΠΓΕ)] (1)· εν συνεχεία, κατόπιν εξετάσεως της υποθέσεως επί της ουσίας, να εκδώσει απόφαση με την οποία να ακυρώνει τον προμνησθέντα εκτελεστικό κανονισμό (ΕΕ) 2018/1214 της Επιτροπής, της 29ης Αυγούστου 2018, καταδικάζοντας την αντίδικο στα δικαστικά έξοδα.
      
         Λόγοι αναιρέσεως και κύρια επιχειρήματα
      
      Ο λόγος αναιρέσεως στην παρούσα υπόθεση θεμελιώνεται σε πλημμέλεια της διαδικασίας ενώπιον του Γενικού Δικαστηρίου της Ευρωπαϊκής Ένωσης, θίγουσα τα συμφέροντα της αναιρεσείουσας, λόγω πλάνης περί το δίκαιο συνιστάμενης σε παράβαση των άρθρων 73, παράγραφος 1, επ. του Κανονισμού Διαδικασίας του Γενικού Δικαστηρίου και της σχετικής νομολογίας, κατά τις ακόλουθες νομικές βάσεις:
      
                  —
               
               
                  Η αναιρεσιβαλλομένη διάταξη έκρινε εσφαλμένως, κατ’ ουσίαν, ότι η προσφυγή περιείχε «μόνο σαρωμένες υπογραφές» των εκπροσώπων της προσφεύγουσας, ενώ, στην πραγματικότητα, περιείχε εγκεκριμένες ηλεκτρονικές υπογραφές, με εγκεκριμένο πιστοποιητικό της ACA, οι οποίες έχουν νομική ισχύ ισοδύναμη με αυτήν της ιδιόχειρης υπογραφής.
               
            
                  —
               
               
                  Οι προμνησθείσες εγκεκριμένες ηλεκτρονικές υπογραφές αναγνωρίζονται και καλύπτονται από τον κανονισμό (ΕΕ) 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014 (2) (κανονισμό eIDAS).
               
            
                  —
               
               
                  Οι εγκεκριμένες ηλεκτρονικές υπογραφές, με εγκεκριμένο πιστοποιητικό της ACA, ανταποκρίνονται πλήρως στο πνεύμα και στο γράμμα του άρθρου 73, παράγραφος 1, του Κανονισμού Διαδικασίας του Γενικού Δικαστηρίου: «χάριν της ασφάλειας δικαίου, να διασφαλίσει τη γνησιότητα του εν λόγω διαδικαστικού εγγράφου και να αποκλείσει τον κίνδυνο να μην έχει συνταχθεί αυτό, στην πραγματικότητα, από εξουσιοδοτημένο για τον σκοπό αυτό πρόσωπο», όπως επισημαίνεται στην αναιρεσιβαλλομένη διάταξη.
               
            
                  —
               
               
                  Το άρθρο 73, παράγραφος 1, του Κανονισμού Διαδικασίας του Γενικού Δικαστηρίου καταργήθηκε με απόφαση του Γενικού Δικαστηρίου, της 11ης Ιουλίου 2018, και η τροποποίηση αυτή τέθηκε σε ισχύ την 1η Δεκεμβρίου 2018 (δύο ημέρες μετά την κατάθεση της προσφυγής), συνιστά δε βασική και καθολική αρχή του δικαίου επιβολής κυρώσεων στις έννομες τάξεις της Δύσεως η εφαρμογή του επιεικέστερου κανόνα.
               
            
                  —
               
               
                  Η νομολογία στην οποία παραπέμπει η αναιρεσιβαλλομένη διάταξη, προς αιτιολόγηση της απορρίψεως της προσφυγής της αναιρεσείουσας ως απαράδεκτης, αφορά κυρίως τις σαρωμένες υπογραφές. Εντούτοις, η συγκεκριμένη περίπτωση (προσφυγή με εγκεκριμένη ηλεκτρονική υπογραφή, με πιστοποιητικό της ACA) δεν έχει κριθεί από τα δικαστήρια της Ένωσης.
               
            
                  —
               
               
                  Οι κανόνες πρέπει να ερμηνεύονται σύμφωνα προς την υφιστάμενη κατά τον χρόνο εφαρμογής τους κοινωνική πραγματικότητα, λαμβανομένων ιδίως υπόψη του πνεύματος και του σκοπού τους.
               
            
         (1)  ΕΕ 2018, L 224, σ. 3.
      
         (2)  Κανονισμός (ΕΕ) 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ 2014, L 257, σ. 73).